ઉત્તર-પૂર્વનું રાજ્ય હોવાને કારણે બાકીના દેશને તેના રિપોર્ટ ભાગ્યે જ મળતા હતા. પચીસ વર્ષના શાસનમાં રાજ્યના વિકાસના નામે મોટું મીંડું જ રહ્યું. ડાબેરીઓએ પશ્ચિમ બંગાળની પણ દુર્દશા જ કરી હતી. કિસાન-મજદુર અને ગરીબોના હિતની વાત કરનારા ડાબેરીઓએ તેમના શાસનમાં કોઈ રાજ્યમાં કશું ઉકાળ્યું નથી. ત્રિપુરામાં આજે ભાજપનો ભગવો લહેરાયો છે તો તેની પાછળ ભાજપના અગ્રણી સુનિલ દેવધરના ત્રણ વર્ષથી વધુ સમયના પુરુષાર્થ અને તપસ્યા રહેલાં છે. આ વર્ષોમાં તેમણે રાજ્યના તમામ મતવિસ્તારોના અવિરત પ્રવાસ કરીને સંગઠન ખડું કરવાની સાથે લોકોની સમસ્યાઓને ઉજાગર કરી હતી. ત્રિપુરાના આદિવાસી વિસ્તારોમાં પણ કોંગ્રેસ અને ડાબેરીઓનો સફાયો થઈ ગયો એ શું બતાવે છે? આ દેશમાં ડાબેરીઓ જેવી દંભી જમાત કોઈ નથી અને મીડિયાને તેમના પ્રત્યે વધુ પડતી સહાનુભૂતિ રહી છે, પણ તેનાથી લોકોનું ભલું થયું નથી. ત્રિપુરામાં પરિણામના માત્ર ૪૮ કલાકમાં લોકોએ અગરતલામાં જાહેર ચોકમાં મુકાયેલી માકર્સની પ્રતિમાને ધ્વસ્ત કરવાનું કામ કર્યું. ડાબેરી સરકારે ત્રિપુરામાં રસ્તાઓનાં નામો માર્ક્સ એંજલ અને લેનિના નામ પરથી રાખ્યા હતા. તેમણે બંગાળમાં પણ આ જ કર્યું હતું. તેમને કોઈ સ્થાનિક ઇતિહાસ પુરુષો નજરે ચઢતા નથી. હવે નવી સરકાર શપથ ગ્રહણ કર્યા પછી પહેલું કામ આ ડાબેરીઓની લોકો પર થોપવામાં આવેલી નિશાનીઓને દૂર કરવાનું કરશે. માર્ક્સ, લેનિન જેવા લોકો ભારતીય પ્રજામાં કેવી રીતે લોકપ્રિય બની શકે એ સમજવું મુશ્કેલ છે.